КОНЦЕПЦИЯ ЗА СТРАТЕГИЧЕСКО УПРАВЛЕНИЕ  
НА ДЕТСКА ГРАДИНА „УСМИВКА“- ГР. БЛАГОЕВГРАД 
ЗА ПЕРИОДА 2024г. -2027г.
Настоящата концепция за управление на ДГ „Усмивка“- гр. Благоевград за периода 2024/2025 – 2026/2027 учебна година определя посоката и модела на бъдещо развитие, базирани на анализ на състоянието, извеждане на приоритетни области на въздействие и конкретизиране на мерки и дейности за тяхното изпълнение. Съхраняването на добрите традиции и достойнства на детската градина и очертаване бъдещите посоки на действия за постигане на резултати чрез търсене на нови възможности и ресурси са в основата на концепцията. С нейното реализиране, с използване и надграждане на възможностите и минимизиране на заплахите, ще се отговори на очакванията на всички участници в образователния процес:
- децата – създаване на оптимални условия за здравословна, безопасна и сигурна среда за отглеждане, възпитание, социализация и обучение на всяко дете съобразно индивидуалните му способности и потребности  за   придобиване на съвкупност от компетентности – знания, умения и отношения, необходими за успешното му преминаване към училищното образование;
- родителите – осигуряване на спокойствие, удовлетворяване на очакванията за съвременна организация на образователния процес и постигане на по-високо качество и резултати в предучилищното образование;
- педагогическите специалисти – повишаване на квалификацията, възможности за кариерно развитие,  професионално усъвършенстване и удовлетвореност. 
	1. История и статут на детска градина „Усмивка“
Детска градина “Усмивка“ е създадена през м. септември 1978г. и е публична общинска собственост. Първостепенен разпоредител с бюджета е ръководството на община Благоевград. Сградата, в която се помещава е двуетажна, санирана и газифицирана. Построена е по типов проект и се характеризира с раздвиженост, функционалност и простор. Намира се в ж.к. „Струмско“, отдалечено от оживени пътни артерии. Дворното пространство заема около 5 дка площ, като за всяка възрастова група има обособена площадка, оборудвана с разнообразни съоръжения и уреди, подходящи за съответната възраст. Обособено е пространство за общи мероприятия във вид на сцена, както и футболно и баскетболно игрище. Към ДГ „Усмивка“ има два филиала в селата Церово и Покровник с по една разновъзрастова група. В централната сграда на детското заведение има помещения за шест групи /пет градински и една яслена/. Всяка група има просторна занималня/спалня, снабдена с красиви кътове за игра и занимания на децата, съобразени с възрастовите им особености и гарантиращи тяхната безопасност; отделни помещения за хранене; сервизни помещения и санитарно-хигиенни възли. В детската градина има физкултурен салон, оборудван със спортни пособия и уреди за активни физически занимания и зала за музикални занимания. Има методичен кабинет снабден с техника и интерактивна дъска за педагогическите специалисти, както и медицински кабинет с непрекъснато присъствие на специалист по здравни грижи. Детската градина разполага с отделен кухненски блок, административна част и перално помещение. 
В ДГ „Усмивка“ има утвърдено щатно разписание, което включва 31 работни места, както следва:
· Педагогически специалисти – 15,5 човека /включително директор/;
· Непедагогически персонал – 15,5 човека;
· Медици -  специалисти /медицински сестри/ - 5 човека, които са  на трудов договор към Община Благоевград отдел “Здравеопазване“, с място на работа в детска градина  “Усмивка“.
Квалификационно педагогическият персонал се разпределя по следния начин:
· Учители със степен "Магистър" - 9 човека
· Учители със степен „Бакалавър“ - 7 човека
[bookmark: _GoBack]В детската градина на учителски позиции работят 7 старши учители и 7 учители.
Повечето от служителите имат трудов стаж между 15 и 40 години, като голяма част от този стаж е натрупан в детската градина, поради което чувстват детското заведение като свой дом и милеят за развитието му. Дългогодишният стаж и  липсата на текучество на кадри  е показател за желанието за професионално развитие и опитност именно в детска градина „Усмивка“. 
Този персонал – педагогически и непедагогически, се грижи за отглеждането, възпитанието, обучението и социализацията на 181 деца.
	2. Влияние на макросредата върху образователната институция (PEST анализ)
Външната среда е съвкупност от условия, фактори, предпоставки, които неминуемо оказват влияние върху функционирането и ефективността на самата организация. Някои от факторите и тенденциите във външната среда се отразяват негативно и представляват заплаха за институцията, а други разкриват нови възможности. Стремежът е да се сведат до минимум заплахите и във всеки фактор да се търсят и намират възможности.
Факторите, които влияят негативно и се явяват като заплахи за развитието на детската градина са: 
· Отрицателно въздействие на демографските процеси върху образованието - ниска раждаемост, наличие на безработица и икономическа несигурност.
· Незаинтересованост, нехайство и неглижиране от страна на някои родители към грижите, полагани за децата им – непълни семейства, ценностна криза и др.
· Затруднения при организацията за провеждане на мероприятия на ДГ в центъра на града – театър, спортен празник, юбилеи, изложби и др.
· Конкуренция с другите детски градини, а през последната година и с училища с подготвителни групи – намаляване броя на децата.
· Местонахождение на детската градина -  миграцията, търсенето на работа и възможности в центъра на града или в други по-големи градове.
Възможностите, които следва да използваме са:
· Местонахождение на детската градина -  кварталът е тих, спокоен, безопасен и далеч от оживени пътни артерии, което привлича родителите.
· Конкуренцията с другите детски градини ни прави по-гъвкави в мисленето, по-смели в иновациите, решенията и действията ни.
· Утвърждаване на традиции и символи на детската градина – празници, ритуали, химн, знаме.
· Отлично сътрудничество с обществени, културни и социални институции – в близост до детското заведение се намират филиал на библиотека при „Образцово читалище Никола Вапцаров – 1866 г.“, Дом за стари хора „Света Петка“, Храм „Св. Димитър Солунски“ и СУ „Иван Вазов“.
· Провеждане на педагогически дейности, които не са дейност на детската градина по желание на родителите – спорт, танци, футбол, английски език.
· Сътрудничество и активна помощ от родителите при съвместни мероприятия.
· Активно действащ Обществен съвет.
· Отлично сътрудничество с община Благоевград, РУО Благоевград, РЗИ Благоевград, ОДБХ Благоевград и др.
· Приемственост между детска ясла и детска градина  и между детска градина и училище.
3. Вътрешни фактори, влияещи върху образователната институция (SWOT анализ)
	СИЛНИ СТРАНИ
	СЛАБИ СТРАНИ

	Персонал
- Кадрова осигуреност с квалифициран педагогически персонал;
-Провеждане на външна и вътрешноинституционална квалификация;
- Наличие на ясно формулирани и структурирани комисии и екипи с постоянен и временен характер;
- Осигуреност с медицински сестри в яслена група, здравен кабинет и филиалите в селата Церово и Покровник;
- Тенденция към намаляване на общата възраст на персонала, смяна на поколенията. Местата на пенсионираните се заемат от млади педагогически и непедагогически кадри;
- Синдикална дейност на ниво детска градина.
Деца
- Наличие на възможност за организиране на допълнителни дейности по желание на родителите и съобразени с потребностите и интересите на децата, които не са дейност на детската градина – спорт, танци, футбол, английски език;
- Механизъм за безпроблемна адаптация на децата. Приемственост между ясла и детска градина;
- Работа с деца със СОП съвместно с логопед, назначен в детската градина и психолог и ресурсен учител, осигурени от РЦПППО;
- Успешна реализация на план-приема на деца;
- Поддържане на относително постоянен брой деца в последните години;
Материална база
-  Голяма и относително добра материална база – 6 занимални и спални, здравен кабинет, методичен кабинет, физкултурен салон и обширно дворно пространство;  
-  Осигурена добра система на организация и контрол;
Родители
-  Добре работещ Обществен съвет;
	Персонал
- Недостатъчна практика с работата по проекти и национални програми;
- Формално съществуване на част от комисиите /напр. за разработване и кандидатстване по проекти/;
- Недостатъчно ползване на контакти и възможности за привличане на дарители и съмишленици от  неправителствени организации и местен бизнес;
Деца
- Пълняемост на групите в началото на учебната година, поради локацията на детската градина;
- Малък брой деца във филиалите в селата Церово и Покровник – обезлюдяване, миграция;
- Наличие на разновъзрастови групи в детската градина;
-Нарастваща агресия и нервно напрежение сред децата;
Материална база
-Недостатъчни финансови средства за модернизиране и естетизиране на голямата материална база и обширно дворно пространство;
- Наличие на филиали и отстоянието в километри между централната сграда  и филиалите;
Родители
- Недостатъчен интерес за провеждане на индивидуални консултации от страна на  родителите;
-Недостатъчно използване на възможностите за приобщаване на родителите към живота и дейността на детската градина;
-  Некачествена и почти липсваща интернет мрежа;
- Необходимост от допълнителни финанси за поддържане на наличен автомобил – собственост на детска градина „Усмивка“.

	ВЪЗМОЖНОСТИ
	РИСКОВЕ

	- Предоставяне на качествено образование;
- Участия в обучения, тренинги, семинари, обмяна на добри педагогически практики с други детски градини;
-  Обмяна и реализиране на добри идеи; 
- Предаване на опит и приемственост между учители и старши учители, установяване на екипност и диалогичност; 
- Осигуряване на здравословна и безопасна среда с грижа за децата, здравно обслужване и здравна профилактика;
- Прилив на енергия, воля, желание за изява от новоназначения персонал, поемане на отговорности, постигане на цели и успехи, гъвкавост и креативност в методите за тяхното постигане;
- Стимулиране интересите на децата, възможност за навременно откриване на деца с изявени дарби, осигуряване на здравословен начин на живот чрез спорт, футбол, танци и др.;
- Подкрепа за личностно развитие на децата, скрининг тест, ранно оценяване на риска;
- Реализиране на идеи за подобрения и оптимално използване на дворното пространство; 
- Оптимизиране използването на материалната база и всички помещения;
- Разширяване на контактите с НПО с цел участие и реализиране на проекти по национални и европейски програми;
- Приобщаване на родителите чрез информираност, ангажираност и съпричастност към живота в ДГ.
	-Намаляване мотивацията на педагогическият екип;
- Трудности при реализиране на оптимално педагогическо взаимодействие;
- Забавяне на процеса на  внедряване на дигитални устройства и технологии, използване на иновативни подходи и методи на преподаване;
- Недостатъчен контрол на управление във филиалите;
- Трудности при създаване на положителен психо климат в детската градина;
- Смъкване на среден брой деца в група, поради непълните групи във филиалите;
- Голяма площ за дезинфекция, почистване, окосяване, изискващи човешки и финансов ресурс;
- Увеличени разходи за поддръжка на сградите на филиалите Церово и Покровник.
- Пропускане на възможности за подобряване на материалната база и  образователната среда;
- Риск за отлив на деца от детската градина, поради недостатъчен диалог, ангажираност и сътрудничество с родителите.


4. Мисия 
Детска градина „Усмивка“ е място за формиране и развитие на личността на детето в интелектуалната, емоционалната, нравствено-социалната и психомоторната сфера. С утвърден авторитет като желана и предпочитана среда, в детската градина детето получава обич и  придобива компетентности съобразно държавните образователни изисквания от висококвалифицирани педагози. Осигуряваме сигурност и спокойствие в напрегнатото ежедневие на родителите, увереност в това, че детето им се обгрижва от професионалисти, с много внимание и любов. Помагаме им да отгледат щастливи и здрави деца, способни да учат играейки.
5. Визия
Превръщане и утвърждаване на ДГ „Усмивка“ в образователна институция, възпитаваща хора на бъдещето – знаещи и можещи деца, с високо самочувствие, основано на получени знания, умения и отношения, изпълнени с оптимизъм и вяра в собствените сили. Институция, която разполага с пълен екип от професионалисти, максимално обхванати деца и осъвременена материална база. 
Родители, приобщени към живота в детската градина, съпричастни, ценени, зачитани.
Детската градина ще бъде средище и притегателен център за хора, които обичат децата и професиите си, поддържат квалификацията си на съвременно равнище и се стремят към висока професионална реализация и успешно прилагане стандартите на ЗПУО. 
Водещата ни теза е „Щастливи деца, доволни родители, професионална удовлетвореност“.
6. Принципи
За успешното стратегическо управление на детска градина „Усмивка“ при изпълнение на заложените цели и дейности, ще са водещи следните принципи: 
· Равен достъп до качествено образование и приобщаване на всяко дете
· Обучение, ориентирано към детската личност и резултати
· Иновативност и ефективност в педагогическите практики
· Гъвкавост, креативност и новаторство
· Отговорност, отчетност, законосъобразност и прозрачност в управлението 
· Ангажираност и сътрудничество с родители, НПО и други институци
7. Управленска политика на ДГ „Усмивка“
Като орган за управление и контрол съгласно разпоредбите на ЗПУО, директора организира и контролира цялостната дейност на детската градина. Отговорностите и задълженията му са насочени към непрекъснато подобряване на качеството на възпитателно-образователния процес с максимално постигане на ДОС, създаване условия и гарантиране живота и здравето на децата, повишаване конкурентноспособността на детската градина. Функциите на директора се изразяват в:
Планиране: Изготвяне и актуализация на основните документи в съответствие с ЗПУО и ДОС – Стратегия за развитие на детското заведение за четиригодишен период, Годишен план за дейността на ДГ, План за работата на ПС, План за контролната дейност на директора, План за квалификационната дейност, Програмна система със седмично разпределение на педагогическите ситуации, ВПРЗ, процедури.
Организация на управлението:
- Сформирани комисии и екипи с временен и постоянен характер при решаване на различни задачи;
- Делегиране на права от страна на директора;
- Изискване на  дисциплинираност и отговорност от страна на служителите.
- Засилено прилагане на компетентностният  подход – правим нещата така както трябва, а не колкото можем. Директорът създава условия за работа на учителите – материална база, дидактични материали, и тогава изисква и очаква от тях добри резултати.
- Изграждане на позитивен организационен климат чрез създаване на условия за сътрудничество, ефективна комуникация и отношения на загриженост между всички участници в процеса на образование. Директорът следва да е индикатор, вдъхновител и добър организатор. Необходими са му бързина и гъвкавост при вземане на управленски решения, инициативност и креативност. 
- Поставяне на високи, но реалистични очаквания от останалите: директорът – от педагогическият екип, а учителите – от децата. Да оценяваме от 6 надолу, а не от 3 нагоре, т.е. поставените цели да са достатъчно високи и оценката да е какво не ни достига, за да „прескочим“ високо поставената цел, а не какво сме направили, за да се „откъснем“ от минимума.
Мотивиране:
· Стимулиране на учителите за демонстрация на открита практика;
· Стимулиране на учителите към активно преподаване; 
· Стимулиране към повишаване образователно-квалификационната степен;
· Допълнително възнаграждение за постигнати резултати от труда на педагогическите специалисти;
· Кариерно развитие;
· Наставничество;
· Морални и материални награди, намиране възможност за обвързване на резултатите от обучението на децата с допълнително възнаграждение, заложено във Вътрешните правила за работната заплата в детската градина. 
Контрол: механизъм за откриване и коригиране на важни разлики на получените резултати в сравнение с планираните.
· Педагогически - организация на педагогическото взаимодействие, технология на преподаване и педагогически умения на учителя, педагогическа осмисленост и естетическа оформеност на средата; 
· Административен – проверка на документацията и спазване на правилници, графици, наредби;
· Финансов - прилагане на строга финансова дисциплина за законосъобразно изразходване на бюджетните средства и опазване на имуществото.
8. Основна цел и приоритети в дейността на ДГ „Усмивка“
Глобална цел:
Създаване на условия в детската градина за развиване на пълния потенциал на всяко дете чрез гарантиране на качествено обучение и подготовка за училище и максимално обхващане на децата, подлежащите на задължително предучилищно образование в партньорство с родители и институции.
Пътят за постигането на глобалната цел на управленската стратегия на ДГ „Усмивка“ е очертан с успешното реализиране на няколко приоритетни дейности:  
· Повишаване на професионалната компетентност и квалификация на педагогическите кадри.
· Подобряване на материално-техническата база.
· Прилагане на съвременни и иновативни технологии на обучение в образователния процес.
· Ефективно сътрудничество и координация на усилията между родители, институции и заинтересовани страни.
9. План за действие и финансиране на дейности по оперативните цели:
Повишаване на професионалната компетентност и квалификация на педагогическите кадри.
Осигуряване на условия за повишаване на квалификацията и за кариерно развитие на педагогическите специалисти. Изготвяне и изпълнение на план за квалификационна дейност – външна и вътрешноинституционална - не по-малко от 16 академични часа годишно и от 48 академични часа за период на атестиране на всеки педагогически специалист. Осигуряване участието на педагогическите специалисти в обучения, семинари, тренинги, тимбилдинги, лектории и обмяна на добри практики с други детски градини. Засилена и целенасочена работа по групи съобразно възрастовите особености и интереси на децата за екологична култура и навици за здравословен начин на живот, възпитание в патриотизъм и национално самосъзнание. Назначаване на музикален ръководител за подготвяне на децата за участие в различни мероприятия и изяви, имаме налично пиано и други музикални инструменти. Чрез обучения, надграждане на компетенциите на педагогическите специалисти за приобщаващо образование, поради тревожно бързия темп на повишаване броя на деца със СОП. Поради емоционалната крехкост и нарастваща агресия между децата, залагането на глобалните годишни теми през следващите три учебни години да е с поредност „Емоционална интелигентност“, „Арт терапия“ и  „Компетентностен подход“. Повишаването на квалификацията на педагогическите специалисти се провежда ежегодно, като средствата се осигуряват от бюджета на детската градина и изпълнение на проекти. 
Подобряване на материалната база 
Подновяване и обогатяване на предметно-пространствената среда и интериорния дизайн в групите, съобразно възрастовите особености на децата и гарантиращи тяхната безопасност. Създаване на благоприятни условия за осъществяване на качествен образователно-възпитателен процес. 
За възпитаването на децата в патриотичен дух и хуманизъм, съхраняване на националните ценности и традиции успех постигаме чрез създаване на химн и знаме на детската градина, монтиране на пилони за знамена и вдигането им при тържествени мероприятия.
Разкриване на възможност за превръщане на методичния кабинет в занималня за новоразкрита група при постигане на заложените цели в стратегията.  
Определяне на дни, в които директорът ще работи във филиалите. По този начин ще се упражни завишен контрол върху организацията и качеството на образователния процес и поддържане и подобряване на материалната база във филиалите.
Облагородяване и подобряване на дворното пространство, изграждане на площадка по БДП, изграждане на еко-класна стая към новоизградената билкова градина, са част от дейностите, осъществими чрез реализиране на проекти, средства от бюджета на детската градина и доброволен труд от персонал и родители. Преобразяването на детска градина  „Усмивка“ в райско кътче  със здрави и щастливи деца в нея, ще се случва поетапно и постепенно през следващите три години.
Прилагане на съвременни и иновативни технологии на обучение в образователния процес.
Съвременният дигитален свят изисква от нас прилагане на актуални и иновативни педагогически модели и решения и въвеждане на иновативни методи на обучение, като:
- Проекти и мини проекти,  работа в малки групи в групата – STEAM. Децата, работейки по малки групи и представяйки проекта си пред цялата група, се учат един от друг. От значение е не само успешният резултат, а ученето по време на процеса.
- Прилагане на дизайн мислене и мозъчна атака като успешни методи за развиване на социални иновации в детската градина, бързото и логическото мислене на децата.
- Закупуване през следващата учебна година на интерактивен дисплей за иновативни презентации и обучения Samsung Flip, поради ускорения темп на дигитализация на образованието. 
- Поради наличието на разновъзрастови групи във филиалите в Покровник и Церово, в педагогическата работа ще бъдат внедрени и приложени част от дейности и материали за работа по  методът Монтесори. 
- Провеждане на регионална конференция в навечерието на 70-годишнината от създаване на детската градина в партньорство с община Благоевград и РУО Благоевград. Ще бъдат включени образователни и социални институции и НПО за споделяне на добри практики чрез представяне на традиционни и иновативни подходи за създаване на приобщаваща среда за деца със СОП в ДГ. Паралелно с представянето на презентациите, ще бъде позиционирана изложба с творби от творчеството на деца със СОП и учители, за показване на начините и възможностите да изразяват емоциите си чрез изкуство.
 Прилагането в образователния процес на съвременни и иновативни подходи и методи на преподаване се изисква поради широкото навлизане на нови технологии в живота и високото ниво на конкуренция между детските градини. За учебната 2026/2027 година детската градина ще разполага с модерна и съвременна техника, осигурена със средства от проекти по национални и европейски програми, както и средства от собствения бюджет.
Взаимодействие с родители, институции и структури, работещи в областта на образованието
С изграждането на стабилни партньорства и взаимоотношения на толерантност и разбирателство, с интегриране на усилията, възможностите и компетентностите на родители и учители, се стремим да постигаме качествено образование и възпитание на децата. Поддържането на ползотворно и резултатно сътрудничество между семейство и детска градина, изградено въз основа на взаимно доверие и уважение, разбиране и непрекъснат диалог е целта към която се стремим и ще я постигнем чрез:
- Засилено участие на родителите в инициативи на детската градина: тържества, спортни празници и изяви, творческа работилница, организиране на благотворителни базари не само с цел подобряване на материалната база, но и за дарителски кампании.
- По-голяма информираност на родителите относно допълнителните дейности – английски език, спорт, футбол, народни танци. В договорите по тях да са включени клаузи за представяне на резултатите от обучението в края на учебната година пред родители и учители. 
- Организиране периодично на изложби, викторини с логически въпроси и други изяви за ранно откриване на деца с изявени дарби. 
- Изработване и монтиране на кутия за предложения, благодарности и жалби от родителите за провокиране интереса, ангажираността им и размяна на добри идеи.
- Участия от страна на родителите в мини-проекти на детската градина:  „Родител – учител за един ден“, „Близо до природата – билкова градина, еко-класна стая, компостиране“, „Училище за родители“, „Гост в групата – родители с различни професии“, „Музикотерапия – воля на емоциите“, „Ден на отворени врати“. 
- Разширяване на електронните услуги за родителите. Активно действащ Обществен съвет. 
- За улеснение и осигуряване на спокойствие на родителите монтираната домофонна система ще се надгради с монтиране на камери за видео наблюдение.
- Периодично организиране на брошури, анонимни анкети по въпроси касаещи детската градина за получаване на обратна връзка;
- Организиране от учители и родители на колективни мероприятия – походи, екскурзии, посещения на кино и театър и др.
Поддържане на добра комуникация и диалогичност с  Община Благоевград, РУО, РЗИ, ОДБХ, ЮЗУ „Неофит Рилски“, НПО, местен бизнес.
10. Очаквани резултати
1. Конкурентноспособна детска градина, предоставяща качествено образование, социален и емоционален комфорт на децата.
2. Сплотен и квалифициран педагогически и непедагогически екип.
3. Натрупан опит и добри резултати от реализирани проекти.
4. Увеличен брой на групите и запълване на максималния брой деца в група в съответствие с капацитета на сградния фонд, Наредбата за финансиране на институциите и Наредбата за физическата среда, библиотечното и информационно обслужване на детските градини, училищата и центровете за подкрепа за личностно развитие.
5. Минимизирани прояви на агресия и утвърждаване на детската градина като център за формиране и развитие на личностни качества, умения и нагласи, изграждащи ценностната система на децата. Осигурено физическо и психическо здраве и творческо развитие на децата
6.  Подобрена и благоприятна среда, модернизирана и осъвременена база за успешно предоставяне на учене чрез игра. 
7. Активно действащо, диалогично и инициативно родителско тяло. Екипна работа и разширено взаимодействие учител – дете – семейство.
С реализирането на дейностите ще осигурим положително присъствие на детска градина „Усмивка“ в общественото пространство, ще разкрием хоризонт и просперитет за развитието й, ще възпитаваме и обучаваме здрави и щастливи деца. Децата са ключова фигура в образователният процес и инвестирането в тях няма алтернатива.

